เปิดตัวเลขอุบัติเหตุ “ปีใหม่ 66” 3 วันเจ็บ 1,182 คน เสียชีวิตแตะ 146 ราย
เปิดสถิติอุบัติเหตุ “ปีใหม่ 66” 3 วัน มีผู้บาดเจ็บรวม 1,182 คน ผู้เสียชีวิตรวม 146 ราย จักรยานยนต์ครองแชมป์ 81% ส่วนสาเหตุหลักมาจากขับรถเร็ว 37%
เปิดสถิติอุบัติเหตุ “ปีใหม่ 66” 3 วัน มีผู้บาดเจ็บรวม 1,182 คน ผู้เสียชีวิตรวม 146 ราย จักรยานยนต์ครองแชมป์ 81% ส่วนสาเหตุหลักมาจากขับรถเร็ว 37%
1 ม.ค. 2566

นายโชตินรินทร์ เกิดสม รองปลัดกระทรวงมหาดไทย เปิดเผยว่า ศูนย์อำนวยการป้องกันและลดอุบัติเหตุทางถนน (ศปถ.) ช่วงเทศกาลปีใหม่ พ.ศ.2566 โดยกรมป้องกันและบรรเทาสาธารณภัย (ปภ.) ร่วมกับหน่วยงานภาคีเครือข่าย ได้รายงานสถิติอุบัติเหตุทางถนนประจำวันที่ 31 ธ.ค.65 ซึ่งเป็นวันที่สามของการรณรงค์ “ชีวิตวิถีใหม่ ขับขี่อย่างปลอดภัย ไร้อุบัติเหตุ” ว่า เกิดอุบัติเหตุ 466 ครั้ง ผู้บาดเจ็บ 467 คน และมีผู้เสียชีวิต 59 ราย
สำหรับสาเหตุที่ทำให้เกิดอุบัติเหตุสูงสุด ได้แก่ ขับรถเร็ว 36.70% และดื่มแล้วขับ 30.04% ยานพาหนะที่เกิดอุบัติเหตุสูงสุด ได้แก่ รถจักรยานยนต์ 82.56% ส่วนใหญ่เกิดบนเส้นทางตรง 80.90% ถนนกรมทางหลวง 41.2% และถนนใน อบต./หมู่บ้าน 34.55% ช่วงเวลาที่เกิดอุบัติเหตุสูงสุด ได้แก่ ช่วงเวลา 18.01-19.00 น. 7.74% ผู้บาดเจ็บและเสียชีวิตสูงสุดอยู่ในช่วงอายุ 20-29 ปี 19.39%
ทั้งนี้มีการจัดตั้งจุดตรวจหลัก 1,878 จุด เจ้าหน้าที่ปฏิบัติงาน 56,205 คน เรียกตรวจยานพาหนะ 424,745 คัน มีผู้ถูกดำเนินคดีรวม 67,203 ราย มีความผิดฐานไม่มีใบขับขี่ 18,964 ราย ไม่สวมหมวกนิรภัย 18,116 ราย ขับรถเร็วเกินกำหนด 8,497 ราย
โดยจังหวัดที่เกิดอุบัติเหตุสูงสุด ได้แก่ สุราษฎร์ธานี (19 ครั้ง) จังหวัดที่มีผู้บาดเจ็บสูงสุด ได้แก่ สุราษฎร์ธานี (20 คน) และจังหวัดที่มีผู้เสียชีวิตสูงสุด ได้แก่ เชียงราย (7 ราย)
สรุปอุบัติเหตุทางถนนสะสมในช่วง 3 วันของการรณรงค์ฯ (29-31 ธ.ค.65) เกิดอุบัติเหตุรวม 1,183 ครั้ง ผู้บาดเจ็บรวม 1,182 คน ผู้เสียชีวิตรวม 146 ราย จังหวัดที่ไม่มีผู้เสียชีวิต (ตายเป็นศูนย์) มี 18 จังหวัด จังหวัดที่เกิดอุบัติเหตุสะสมสูงสุด ได้แก่ สุราษฎร์ธานี (42 ครั้ง) จังหวัดที่มีผู้บาดเจ็บสะสมสูงสุด ได้แก่ สกลนคร (46 คน) จังหวัดที่มีผู้เสียชีวิตสะสมสูงสุด ได้แก่ เชียงราย (10 ราย) จังหวัดที่ไม่มีผู้เสียชีวิต (ตายเป็นศูนย์) มี 18 จังหวัด
รองปลัดกระทรวงมหาดไทย กล่าวว่า วันนี้ยังอยู่ในช่วงเฉลิมฉลองต้อนรับเทศกาลปีใหม่ ประชาชนยังคงเดินทางท่องเที่ยวและทำบุญตามสถานที่ต่างๆ รวมถึงยังมีการจัดงานเฉลิมฉลองและงานรื่นเริงในพื้นที่ ศปถ.จึงได้เน้นย้ำให้จังหวัด อำเภอ และองค์กรปกครองส่วนท้องถิ่นดำเนินมาตรการดูแลความปลอดภัยในการเดินทางอย่างต่อเนื่อง โดยเฉพาะการบังคับใช้กฎหมายกวดขันผู้ขับขี่ที่ไม่มีใบอนุญาตขับรถ ขับรถเร็ว ดื่มแล้วขับ และกลุ่มผู้ใช้รถจักรยานยนต์ที่ไม่สวมหมวกนิรภัย
สำหรับการดูแลความปลอดภัยในการใช้รถใช้ถนนในพื้นที่ให้เจ้าหน้าที่ประจำด่านชุมชนเข้มข้นการเฝ้าระวัง ตรวจตรา และป้องปรามผู้ที่มีพฤติกรรมเสี่ยงอุบัติเหตุในพื้นที่ รวมถึงเข้มข้นการดูแลเส้นทางสายรองที่เชื่อมต่อระหว่างหมู่บ้านและอำเภอ ซึ่งประชาชนใช้เป็นทางลัดออกสู่ถนนสายหลัก เพื่อป้องกันอุบัติเหตุทางถนนที่อาจเกิดขึ้น
ด้านนายบุญธรรม เลิศสุขีเกษม อธิบดี ปภ.ในฐานะเลขานุการ ศปถ. กล่าวว่า ได้กำชับให้เข้มงวดกวดขันพฤติกรรมเสี่ยงเมาแล้วขับและขับรถเร็วบนเส้นทางสายหลักและสายรองในช่วงที่มีสถิติอุบัติเหตุสูง ส่วนเส้นทางโดยรอบสถานบันเทิงและสถานที่จัดงานรื่นเริงให้จัดชุดสายตรวจดูแลความปลอดภัยของประชาชน และเน้นย้ำให้ด่านชุมชนปฏิบัติการเข้มข้นเพื่อป้องปรามผู้ขับขี่ที่มีพฤติกรรมเสี่ยงอุบัติเหตุ